Adolph Helwig

Niels Adolph Helwig (1875–1919) var en norsk pressemann og politiker (H).

Han ble født i København, men ble, bare «en neve stor», adoptert av en norsk prestefamilie. Først i 1903 ble han norsk statsborger.

Han tok artium ved Kristiansand katedralskole i 1894 og juridisk embedseksamen i 1901. Han studerte ved siden av arbeidet som journalist. Han var journalist i høyreavisen Landsbladet, senere redaksjonssekretær i Christianssands Tidende og Drammens Tidende.

Fra 1907 til 1913 var han sekretær for Høyres sentralstyre (Høyres generalsekretær). Den største organisatoriske endringen i Helwigs periode var tilpasningen til valgordningen med flertallsvalg i enmannskretser. Grenseoppgangen mot Frisinnede Venstre var også komplisert. Etter valgnederlaget i stortingsvalget 1912 ble Høyres sentrale ledelse kritisert, blant annet for ikke å ha øvet strammere kontroll med stortingsnominasjonene, og Helwig søkte seg vekk.

Helwig var redaktør i Bergens Aftenblad fra 1913 til 1917. I disse årene utgav han også et par kriminalromaner under pseudonymet Niels Givle.

I 1919 kjøpte han AS Presse-Bureauet, som Høyre hadde etablert på hans initiativ noen år tidligere, men som ikke hadde levert i tråd med høyrepressens forventninger. Han kjøpte samtidig forlagsdelen av With & Co. og bladene Hver 8. Dag og Sportsmanden.

Referanser 

Norske redaktører
Høyres ledelse
Norske krimforfattere